《将别棠溪遗仲素季厚昆仲》
宋代·舒岳祥

新交胜旧交，生别犹死别。饥魂散欲飞，愁肠郁以结。

去住诚两难，主客新握别。家山杳何许，千丈高巀嶭。

试登黄甘望，百里见积雪。我甔无储粟，我箧无重褐。

妻孥幸团栾，忘此饥与渴。倚君为大厦，顾我颜色悦。

无家未易归，无产难久歇。乡校著我名，免在编氓列。

麦田望有秋，桑叶行可掇。贳赀延馀年，空囊谁负窃。

不敢久累君，去去春二月。为我谢王戴，徽音无断绝。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。